**Alias** on lautapeli, jossa pelaajien tehtävänä on selittää sanoja toisilleen pelikorteista. Peliä pelataan vaihtelevan kokoisina joukkueina.

Alkuperäisen Aliaksen kehitti Mikko Koivusalo vuonna 1989, ja sitä valmistaa Tactic Games Oy Tactic-brändin alla. Se on ollut yritykselle tasainen tulonlähde siitä asti. Pelistä on vuosien varrella ilmestynyt useita eri versioita. Hallitsevaa maailmanennätystä sanojen selittämisessä pitävät suomalainen pariskunta Porista: Timo Riuttanen ja Jenni Sormunen. (12 sanaa minuutissa)

Alias on Pohjois-Euroopan myydyin pelikonsepti, ja sitä on myyty maailmanlaajuisesti yli viisi miljoonaa kappaletta. Siitä on tehty yli 20 kieliversiota, ja sitä myydään 40 maassa.

Säännöt
-------

Kuva pelilaudasta. Pelinappuloita liikutetaan polulla oikein arvattujen sanojen määrän mukaisesti.
Pelin säännöt ovat hyvin yksinkertaiset. Aliaksessa pelaajat jakautuvat vähintään kahden hengen joukkueisiin. Vuorossa olevan joukkueen jäsenistä yhden tehtävänä on selittää sanakorteissa olevia sanoja joukkueen toisille jäsenille, jotka arvaavat sanaa. Sanat on arvattava täsmälleen oikeassa kirjoitusasussa. Arvattavaa sanaa tai siitä johdettuja sanoja ei saa kuitenkaan sanoa ääneen. Joukkue saa yhden pisteen jokaisesta oikein arvatusta sanasta ennen kuin tiimalasi on valunut tyhjäksi.

Joukkueet etenevät pelilaudan mutkittelevalla polulla pistemäärän mukaisesti. Pelin selitettävät sanat ovat kahdeksassa numeroidussa ryhmässä. Jos esimerkiksi pelilaudalla päästään numeroon seitsemän, niin korteista selitetään seitsemällä numeroitu sana. Selittämisessä ei saa käyttää selitettävän sanan tai saman kantasanan johdannaisia. Jos niin tehdään, kyseessä on selitysvirhe, joka vähentää pistemäärää.

Jos joukkueella on sanan arvaaminen kesken tiimalasin tyhjentyessä, muut joukkueet saavat osallistua sen arvaamiseen ja näin voittaa itselleen ylimääräisen pisteen. Jos joukkue ohittaa laudalla valkoisen ruudun, seuraavalla kierroksella muut joukkueet saavat osallistua joukkueen sana-arvauksiin. Kierrosta kutsutaan ryöstöpeliksi, ja silloin joukkue selittää kuusi sanaa ilman tiimalasia. Ensimmäisenä maaliin päässyt joukkue voittaa. Mutta muut voivat tasoittaa.

Historia
--------

Mikko Koivusalo suunnitteli pelin vuonna 1989. Tactic hankki peli-ideaan kaikki oikeudet 1980-luvulla. Pelistä tuli suosittu myös Baltiassa 1990-luvun alussa.

Alias-nimi tulee latinalaisperäisestä, kansainväliseen käyttöön levinneestä sanasta *alias*, joka tarkoittaa "toisin".

Versiot
-------

Party Aliaksen laatikko.
*Aliaksesta* on tehty kahden vuosikymmenen aikana useita erilaisia versioita, jotka pohjautuvat peruspelin sääntöihin. Erikoisversioita ovat muun muassa *Junior Alias*, *Musiikki Alias*, *Alias matkapelit*, *DVD Alias*, *Party Alias* ja *High School Musical Alias*. Pelistä on tehty myös saamenkielinen versio.

*Uusi Alias* on *Aliaksen* versio, jossa sanat on jaettu kahdeksaan luokkaan, joista numeroidut luokat voivat sisältää aivan mitä tahansa.*selvennä* Pelilaudan kääntöpuolella on *Special Alias* -versio. Pelin säännöt ovat muuten samat kuin *Uudessa Aliaksessa*, mutta pelissä on eri ryhmät: Ympäröivä maailmamme, Urheilu ja liikunta, Viihde ja Kulttuuri sekä Sanonnat ja lausahdukset.

*Junior Alias* on muuten samanlainen kuin normaali *Alias*, mutta siinä selitetään myös kuvia ja sanat on valittu lapsille sopiviksi. Pelin punainen väri on korvattu keltaisella, ja ulkoasusta on pyritty tekemään lapsille mieleisempi. *Junior Alias* valittiin vuoden lastenpeliksi vuonna 1994. *Muumi Aliaksessa* selitetään muumiaiheisia kuvia ja sanoja. Sanat on valittu lapsille sopiviksi.

*Aliaksen* DVD-versiota juontaa Marco Bjurström, ja pelissä on sanaselityksen lisäksi myös taukojumppaa.

*Party Alias* ilmestyi vuonna 2008. Pelissä on uusi Party-ruutu, johon pysähdyttäessä otetaan käyttöön uudenlaiset selityskeinot. Niitä ovat muun muassa hullun tarinan kertominen, jossa tulee esiintyä kaikki kortin sanat, julkkisten kuvaileminen tai sanojen selittäminen omituisissa asennoissa tai hyppien. Pelissä pääsee myös selittämään sanoja eri tunnetiloissa, kuten hysteerisenä, vihaisena, pelokkaana tai juopuneena. Jos pelaaja onnistuu Party-tehtävässä, joukkue voi pyöräyttää bonus-spinneriä ja edetä pelilaudalla nopeammin.

Vuonna 2016 julkaistiin *Naiset vs. Miehet Alias*, joissa pelaajien tulee jakautua joukkueisiin sukupuolittain ja selittää toisilleen vastakkaisen sukupuolen sanoja. *Aamulehden* arviossa peliä kutsuttiin viihdyttäväksi, mutta sanavalintojen stereotyyppisyyttä pidettiin ärsyttävänä.

Lähteet
-------

* Urrila, Nana: Hauskaa alias huvittavaa : Huumorista Alias-pelikeskustelussa.  *Keskustelun kuosit (Kielen opissa 6)*, 2001, s. 101-120. Helsinki:  Helsingin yliopisto suomen kielen laitos. 952-10-0195-X. ISSN 1455-2132.
* Aikio, Annukka & Vornanen, Rauni (toim.): *Uusi sivistyssanakirja*. 8. painos. Helsinki: Otava, 1990. ISBN 951-1-11365-8.

### Viitteet

1. 1 2 3 4  Alias -partypelin arvostelu ＞ Lautapeliopas *Lautapeliopas*.  27.12.2019. Viitattu 8.12.2022.
2. 1 2 3 4  Tammelin, Lotta: Tätä suomalaista lautapeliä on myyty yli viisi miljoonaa kappaletta – ja ei, se ei ole Afrikan Tähti *www.yrittajat.fi*.  4.2.2015. Viitattu 19.3.2016. [vanhentunut linkki]
3. 1 2 3 4  Alias. Säännöt (pdf) Tactic. Viitattu 19.3.2016.
4. ↑  TV & pelit *personal.inet.fi*.  Arkistoitu 12.11.2016. Viitattu 11.11.2016.
5. ↑  Uusi sivistyssanakirja 1990, 30, hakusana: alias
6. ↑  Kultima, Annakaisa & Peltokangas, Jouni: *Ylistetyt, rakastetut, paheksutut, unohdetut*, s. 61. Mediamuseo Rupriikki, 2017. ISBN 978-951-609-853-4.
7. ↑  Saari, Mikko: Vuoden peli -palkinnon voittajat *Lautapeliopas*.  17.1.2009. Viitattu 23.1.2017.
8. ↑  Lautapeli (Alias -dvd) *Salamakauppa*. Viitattu 8.12.2022.
9. ↑  Uusi Alias nauratti ja ärsytti raatia – testasimme joulun pelit - Aamulehti *Aamulehti*.  17.12.2016.  Arkistoitu 2.2.2017. Viitattu 22.1.2017.

Aiheesta muualla
----------------

* Alias-pelin säännöt. PDF.